**Giuro Michajlov** (bulh. Гюро Михайлов); \* 1862, Rachmanlij, Osmanská ríša; dnešné Bulharsko – † 25. december 1880, Plovdiv, Východná Rumélia; dnešné Bulharsko bol bulharský vojak, príslušník tretej roty Prvej plovdivskej družiny, bulharskej východorumelskej milície, ktorý zahynul, keď odmietol opustiť strážne stanovisko počas požiaru. .

Život
-----

Giurо Michajlov sa narodil v roku 1862 v dedine Rachmanlij (bulh. Рахманлий), dochovanej v záznamoch aj ako Rachmanli (bulh. Рахманли), alebo Rachmanlare (bulh. Рахманларе) (dnešná dedina Rozovec v okrese Brezovo), ktorá leží na úpätí pohoria Sredna gora. Väčšinu svojho života do narukovania prežil v rodnej dedine, kde sa stal aj svedkom udalostí Aprílového povstania a oslobodzovania Bulharska v priebehu Rusko-tureckej osloboditeľskej vojny. Po dosiahnutí dospelosti a 6 mesačnej pravidelnej vojenskej službe bol pridelený do strážneho oddielu, tretej roty Prvej plovdivskej družiny, bulharskej východorumelskej milície, ktorý bol určený na ochranu Plovdivu.

### Smrť

25. decembra 1880 v 23:00 prepukol v budove, ktorú Michajlovova družina strážila požiar. Zdroje sa rôznia v tom, či išlo o miestnu pobočku banky, alebo finančné oddelenie posádky (štábna budova milície) pri ktorej Giuro Michajlov slúžil. Oheň sa rýchlo šíril a ostatní strážni začali opúšťať budovu. Giuro Michajlov však odmietol post opustiť a dokonca namieril pušku na jedného zo svojich druhov, ktorý sa ho snažil presvedčiť, nech odíde a zachráni sa so slovami, že ho môže z postu uvoľniť len jeho veliteľ. Jeho veliteľ, ktorý v tom čase už v budove nebol sa dopočul o tom, že jeho podriadený odmieta opustiť strážne stanovisko a rozhodol sa do budovy vrátiť, aby ho zachránil. V čase keď vstúpil do budovy, však došlo k jej kolapsu a Giurovov veliteľ zahynul v plameňoch. Giuro Michajlov odmietol opustiť stanovisko aj v momente, keď mu jeho druhovia oznámili, že jeho veliteľ je mŕtvy, a nemá ho kto odvolať. Krátko na to zahynul spolu so svojimi tromi druhmi aj on sám. Spolu s Giurom Michajlovom, tak zhoreli ďalší štyria ľudia a to jeho veliteľ Nikola Kostadinov z dediny Mărzian (dnes Benkovski) v Plovdivskej oblasti, Ilija Krăstev z mesta Goľamo Konare (dnes Săedinenie) v Plovdivskej oblasti, Kostadin Argirov z dediny Dermen dere (dnes Părvenec) taktiež v Plovdivskej oblasti a Miťo Petkov z dediny Petrič v Sofijskej oblasti.

Vplyv na hovorovú bulharčinu a symbolika
----------------------------------------

Meno Giura Michajlova sa v dôsledku jeho činu dostalo aj do bežnej hovorovej bulharčiny a fráz Bulharov. Bežne sa používajú frázy ako: *Pozri na neho aký Giuro Michajlov* (bulh. Гледай го тоя какъв е Гюро Михайлов – Gledaj go toja kakăv e Giurо Michajlov), *Čo sa mi tu hráš na Giura Michajlova* (bulh. Какво ми се правиш на Гюро Михайлов – Kakvo mi se praviš na Giurо Michajlov), alebo *...ako Giurо Michajlov na poste* (bulh. ...като Гюро Михайлов на пост – ...kato Giurо Michajlov na post).

Symbolika je v tomto prípade dvojaká. Niektorí považujú jeho čin za príklad bezprecedentného hrdinstva, iní za príklad nezmyselnej úpornosti, zlého pochopenia zmyslu pre hrdinstvo až hlúposti.

Kultúrny odkaz
--------------

V básni *Pri grobăt* (bulh. При гробът, doslova *Pri hrobe*) Giura Michajlova ospevuje významný bulharský spisovateľ Ivan Vazov.

Pamätníky
---------

V Bulharsku sa nachádza niekoľko pamätníkov venovaných pamiatke Giura Michajlova. Nachádzajú sa napríklad v Plovdive, ale aj v Michajlovovej rodnej dedine Rozovec. V Plovdive sa jedná v poradí už o tretí pamätník venovaný Giurovi Michajlovovi.

Galéria
-------

* pamätník Giura Michajlova v Plovdivepamätník Giura Michajlova v Plovdive

Referencie
----------

1. 1 2 3 4 5 6 7 8 9 10 11 12 13 14 15 16 17 18 19 20  TOTEV, Božidar. Enciklopedija na Plovdiv. Sofia : Božidar Totev/Bulged OOD. 2017. 608 s. ISBN 9786191881383. S. 319 – 320. (po bulharsky)
2. 1 2 3 4 5 6 7 8 9 10 11 12 13 14 15 16 17  PĂRVANOV, Ivan. Bălgarskite pametnici. Sofia : Millenium. 2018. 530 s. ISBN 9789545154331. S. 507 – 509. (po bulharsky)
3. 1 2 3 4 5 6 7 8 9 10 11 12 13 14 15 16 17 18 19  KOLEKTÍV AUTOROV. Bălgarski enciklopedičen rečnik. Veliko Tărnovo : Gaberoff. 2000. 1330 s. ISBN 9789549607119. S. 694. (po bulharsky)
4. 1 2 3 4 5 6 7 8 9 10 11 12 13 14 15  RAJČEVSKI, Georgi. Plovdivska enciklopedija – šesto preraboteno i dopălneno izdanie. Plovdiv : Izdatelska kăšta „Glas". 2017. 474 s. ISBN 9789544915537. S. 263. (po bulharsky)
5. 1 2 3 4 5 6 7 8 9 10 11 12 13 14 15 16 17   *Verni do grob – podvigŭt na Gyuro Mikhaĭlov i negovite drugari / Верни до гроб – подвигът на Гюро Михайлов и неговите другари* [online]. bulgarianhistory.org, 2018-02-09, [cit. 2022-08-05]. Dostupné online. (bulharčina)